“Kalshi” สตาร์ตอัปที่เปลี่ยน เหตุการณ์ในอนาคต เป็นสัญญาเก็งกำไร
เครื่องมือที่ว่านั้น เรียกว่า “Event Contract” ทั้ง Kalshi และ Event Contract คืออะไร ? ลงทุนแมนจะเล่าให้ฟัง
10 ม.ค. 2565

“Kalshi” สตาร์ตอัปที่เปลี่ยน เหตุการณ์ในอนาคต เป็นสัญญาเก็งกำไร /โดย ลงทุนแมน
ปัจจุบันมีผลิตภัณฑ์ทางการเงินมากมายให้เราเลือกลงทุน ตั้งแต่หุ้น, คริปโทเคอร์เรนซี, อัตราแลกเปลี่ยน รวมไปถึงสินค้าโภคภัณฑ์อย่างน้ำมันหรือทองคำ ซึ่งสามารถสร้างผลตอบแทนให้เราได้
แต่บางครั้งการวิเคราะห์ราคาหุ้นในบริษัทที่เราสนใจ ก็มีหลักการที่ค่อนข้างซับซ้อนและมีปัจจัยหลายอย่างที่จะมากระทบต่อราคา
Kalshi จึงเกิดขึ้น เพื่อเป็นทางเลือกให้คนที่อาจจะเชี่ยวชาญเฉพาะเรื่อง เช่น เพลง, อวกาศ หรือเรื่องอื่น ๆ แต่ไม่เชี่ยวชาญด้านการเงิน มีเครื่องมือในการลงทุนมากกว่าการซื้อหุ้นของบริษัทที่ตัวเองสนใจเหล่านั้น
โดยเครื่องมือที่ว่านั้น เรียกว่า “Event Contract”
ทั้ง Kalshi และ Event Contract คืออะไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Kalshi คือ Exchange หรือศูนย์ซื้อขายสิ่งที่เรียกว่า Event Contract หรือสัญญาเฉพาะเหตุการณ์ 
อธิบายง่าย ๆ ก็คือ เครื่องมือการลงทุนประเภทสัญญาที่จะจ่ายผลตอบแทนให้ ถ้าเหตุการณ์นั้นเป็นจริง
เพราะฉะนั้น สิ่งที่เราในฐานะนักลงทุนต้องทำ ก็คือ วิเคราะห์ว่าเหตุการณ์หนึ่ง ๆ 
จะเกิดขึ้นภายในวันและเวลาที่กำหนดหรือไม่ ? เป็น “Yes or No Question”
ถ้านักลงทุนคาดว่าเหตุการณ์นั้นจะเกิดขึ้น ก็ไปซื้อ “สัญญา Yes”
ถ้าคิดว่าจะไม่เกิดขึ้น ก็ไปซื้อ “สัญญา No”
หากวิเคราะห์แล้วซื้อถูกทาง ก็จะได้รับเงิน 1 ดอลลาร์สหรัฐ ต่อ 1 สัญญา เมื่อครบเวลาสัญญา
สำหรับเหตุการณ์ที่มีโอกาสเป็นจริงสูง ราคาซื้อสัญญาก็จะแพงหน่อย เช่น 0.9 ดอลลาร์สหรัฐ ต่อ 1 สัญญา
แต่ถ้าโอกาสเป็นจริงต่ำ สัญญาก็จะราคาถูก เช่น 0.1 ดอลลาร์สหรัฐ ต่อ 1 สัญญา
นอกจากนั้น ระหว่างที่เหตุการณ์กำลังดำเนินไป ถ้าเหตุการณ์มีแนวโน้มที่จะเป็นจริงมากขึ้น สัญญาที่เราเคยซื้อมาราคาถูกก็จะมีมูลค่ามากขึ้น และเราก็สามารถขายสัญญาเพื่อทำกำไรก่อนก็ได้ เช่นกัน
เพื่อให้เห็นภาพมากขึ้น เรามาดูตัวอย่างของสัญญาใน Kalshi กัน
- สหรัฐอเมริกาจะมีผู้ติดเชื้อโควิดรายวัน ถึง 400,000 ราย ภายใน 31 มกราคม 2022 หรือไม่ ?
- อัลบั้มมอนเตโรของ Lil Nas X เจ้าของเพลง Old Town Road จะสามารถขายได้ถึง 230,000 ก๊อบปี้ภายในสัปดาห์แรกของการเปิดตัวหรือไม่ ?
- จะมีดาวเคราะห์มากกว่า 4,583 ดวง ภายในสิ้นเดือนพฤศจิกายน 2021 หรือไม่ ?
- อุณหภูมิในนิวยอร์กในสัปดาห์หน้าจะสูงกว่า 44 องศา หรือไม่ ?
จะเห็นได้ว่า “เหตุการณ์” ที่สามารถซื้อขายสัญญาได้นั้น ครอบคลุมตั้งแต่เหตุการณ์ข่าวปัจจุบัน, เพลง, อวกาศ ไปจนถึงสภาพดินฟ้าอากาศ ซึ่งใน Kalshi จะมีรวมแล้วกว่า 100,000 เหตุการณ์
นอกจาก Kalshi จะมีประโยชน์ในด้านการเก็งกำไรแล้ว ผลโหวตของสัญญาเหล่านี้ยังสามารถนำมาปรับใช้กับแนวทางอื่นได้ด้วย เช่น
เราสามารถนำราคาของสัญญา Yes และสัญญา No ซึ่งสะท้อนว่าคนส่วนใหญ่คิดเห็นต่อเหตุการณ์หนึ่ง ๆ อย่างไร ไปวิเคราะห์ต่อและเชื่อมโยงกับเรื่องอื่นได้
หรือเราอาจจะใช้ Kalshi เป็นเครื่องมือในการป้องกันความเสี่ยง เช่น หากตัวเลขผู้ติดเชื้อโควิดที่เพิ่มขึ้น หรือสภาพอากาศที่เลวร้าย ส่งผลเสียต่อธุรกิจของเรา เราอาจจะไปซื้อ สัญญา Yes เพื่อให้ได้กำไรจากสัญญา มาชดเชยผลขาดทุนทางธุรกิจได้
สำหรับ Kalshi นั้น ก่อตั้งโดย ทาเร็ก มันซูร์ อดีตนักวิเคราะห์จาก Goldman Sachs และลูนา ลารา ในปี 2019 ซึ่งได้รับเงินจากการระดมทุนมาแล้ว 1,000 ล้านบาท โดยหนึ่งในนั้นคือ Sequoia Capital เจ้าพ่อแห่งวงการผู้ให้เงินระดมทุน
Kalshi ถือเป็น Exchange ที่ถูกกฎหมาย และอยู่ภายใต้การกำกับดูแลของคณะกรรมการสินค้าโภคภัณฑ์ล่วงหน้าของสหรัฐอเมริกา หรือ CFTC
จะเห็นได้ว่าสมัยนี้วิธีการลงทุนนั้นมีมากขึ้นและใกล้ตัวเราขึ้น
โดย Kalshi ก็เป็นอีกรูปแบบหนึ่งของการลงทุนและการเก็งกำไร 
ที่เกิดจากแนวคิดที่จะให้นักลงทุนสามารถสร้างผลตอบแทนจากเรื่องที่ตัวเองสนใจและเชี่ยวชาญได้ 
ในระดับที่เปลี่ยนเหตุการณ์รอบตัวเรา ตั้งแต่จำนวนผู้ติดเชื้อ ไปจนถึงอุณหภูมิ ให้มีโอกาสทำกำไรได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-